b'\n_START_ARTICLE_\nRudolf Johann Wolf\n_START_SECTION_\n\xc5\xbdivljenje in delo\n_START_PARAGRAPH_\nWolf je \xc5\xa1tudiral na univerzah v Z\xc3\xbcrichu, Dunaju in Berlinu. Encke je bil eden od njegovih u\xc4\x8diteljev. Leta 1844 je Wolf postal profesor astronomije na Univerzi v Bernu in leta 1847 predstojnik bernskega observatorija. Od leta 1855 je bil predstojnik stolice za astronomijo na Univerzi v Z\xc3\xbcrichu in z\xc3\xbcri\xc5\xa1ki politehniki. Bil je predstojnik Observatorija Z\xc3\xbcrich._NEWLINE_Bil je navdu\xc5\xa1en nad Schwabejevim odkritjem cikla Son\xc4\x8devih peg. Tudi sam je za\xc4\x8del opazovati Son\xc4\x8deve pege in zbral vse razpolo\xc5\xbeljive podatke o Son\xc4\x8devi dejavnosti od leta 1610. Izra\xc4\x8dunal je periodo cikla 11,1 let. Leta 1848 je razdelal na\xc4\x8din za ra\xc4\x8dunanje Son\xc4\x8deve dejavnosti. Wolfovo \xc5\xa1tevilo Son\xc4\x8devih peg se uporablja \xc5\xa1e danes. V letu 1852 je bil Wolf med \xc5\xa1tirimi odkritelji povezave med Son\xc4\x8devimi pegami in Zemljinim magnetnim poljem.'